b'\n_START_ARTICLE_\nPainterboy\n_START_SECTION_\nPelaaminen\n_START_PARAGRAPH_\nPeliss\xc3\xa4 on kolme vaihetta. Ensin pelaaja valitsee maalilaadun Tikkurilan valikoimista. Sen j\xc3\xa4lkeen h\xc3\xa4n ajelee autolla ylh\xc3\xa4\xc3\xa4lt\xc3\xa4p\xc3\xa4in kuvatussa pelimaisessa ja etsii valitun maalauskohteen. Jos automatkalla t\xc3\xb6rm\xc3\xa4\xc3\xa4 johonkin tai suistuu tielt\xc3\xa4, auto r\xc3\xa4j\xc3\xa4ht\xc3\xa4\xc3\xa4. Kohteen l\xc3\xb6ydytty\xc3\xa4 pelaaja maalaa taloa Poika-pelihahmolla ja yritt\xc3\xa4\xc3\xa4 samalla v\xc3\xa4ltt\xc3\xa4\xc3\xa4 mestari Kirjavaisen sotkemista ja tyt\xc3\xb6n kohtaamista.\n_START_SECTION_\nKehitys\n_START_PARAGRAPH_\nPainterboyn ohjelmoinut Teijo Pellinen innostui ohjelmoinnista 1980-luvun alussa ja oli alusta alkaen kiinnostunut juuri pelien koodaamisesta. Vuonna 1984 h\xc3\xa4n osti Commodore 64:n Englannista. Ennen Painterboyta h\xc3\xa4n oli ohjelmoinut yst\xc3\xa4villeen pelidemoja._NEWLINE_Pellinen tutustui Painterboyn tulevaan tuottajaan, Risto Vuorensolaan, Floppy Magazine -levykejulkaisun toimistolla. He saivat idean kehitt\xc3\xa4\xc3\xa4 kotimainen, kaupallinen peli, jonka tuotannossa ja levityksess\xc3\xa4 auttaisi jokin sponsori. Pellinen koodasi pelin, Jani Luomaj\xc3\xa4rvi toteutti grafiikan ja musiikin. Vuorensola oli yhteydess\xc3\xa4 Tikkurilaan, joka kiinnostui kehitt\xc3\xa4jien ideasta. Pelin tarina pohjautui Tikkurilan televisiomainoksiin, mutta mainoksissa esiintyneet n\xc3\xa4yttelij\xc3\xa4t eiv\xc3\xa4t osallistuneet tuotantoon. Pellinen toimi itse \xc3\xa4\xc3\xa4nin\xc3\xa4yttelij\xc3\xa4n\xc3\xa4 peliss\xc3\xa4 kuulluille sananparsille._NEWLINE_Tikkurilan hyv\xc3\xa4ksytty\xc3\xa4 poikien demoehdotuksen he alkoivat kehitt\xc3\xa4\xc3\xa4 itse peli\xc3\xa4. He perustivat Chart Data Oy:n, joka toimi Tikkurilan sopimuskumppanina. Peli valmistui kev\xc3\xa4ttalvella 1986. Tikkurila painatti kotelopaperin ja maksoi osan MikroBitin mainoksesta. Chart Top Design hoiti pelin myymisen._NEWLINE_Vaikka peli vaikuttaa yksinkertaiselta, sen ohjelmoinnissa jouduttiin k\xc3\xa4ytt\xc3\xa4m\xc3\xa4\xc3\xa4n useita erilaisia koodikikkoja. Pelin nimi oli mukaelma tuohon aikaan suositusta Paperboy-pelist\xc3\xa4.\n_START_SECTION_\nVastaanotto\n_START_PARAGRAPH_\nAikalaisarviossa Printti-lehdess\xc3\xa4 pelille annettiin 4/5 t\xc3\xa4hte\xc3\xa4. Pelin tuotantoarvoja kehuttiin, sill\xc3\xa4 lehden mukaan sit\xc3\xa4 ei erottanut ulkomaisesta pelituotannosta muuten kuin suomenkielisen opasvihkonsa avulla. My\xc3\xb6hemmin toimittaja Juho Kuorikoski on kutsunut peli\xc3\xa4 \xe2\x80\x9dyll\xc3\xa4tt\xc3\xa4v\xc3\xa4n hyv\xc3\xa4nn\xc3\xa4k\xc3\xb6iseksi\xe2\x80\x9d nostalgiatripiksi, mutta pelillisesti Painterboy ei ole h\xc3\xa4nen mukaansa kest\xc3\xa4nyt hyvin aikaa.'